CELEX: 32019L0782
Language: el
Date: 2019-05-15 00:00:00
Title: Οδηγία (EE) 2019/782 της Επιτροπής, της 15ης Μαΐου 2019, για την τροποποίηση της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου όσον αφορά την καθιέρωση εναρμονισμένων δεικτών κινδύνου (Κείμενο που παρουσιάζει ενδιαφέρον για τον ΕΟΧ)

16.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 127/4
               
            
         ΟΔΗΓΙΑ (EE) 2019/782 ΤΗΣ ΕΠΙΤΡΟΠΗΣ
         της 15ης Μαΐου 2019
         για την τροποποίηση της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου όσον αφορά την καθιέρωση εναρμονισμένων δεικτών κινδύνου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (1), και ιδίως το άρθρο 15 παράγραφος 1 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Σκοπός της οδηγίας 2009/128/ΕΚ είναι να μειωθούν οι κίνδυνοι και οι επιπτώσεις από τη χρήση των γεωργικών φαρμάκων στην ανθρώπινη υγεία και το περιβάλλον και να προωθηθούν η ανάπτυξη και η εισαγωγή ολοκληρωμένης φυτοπροστασίας και εναλλακτικών προσεγγίσεων ή τεχνικών, προκειμένου να μειωθεί η εξάρτηση από τα γεωργικά φάρμακα.
                  
               
                     (2)
                  
                  
                     Η Επιτροπή, στην έκθεση που υπέβαλε τον Οκτώβριο του 2017 σχετικά με τα εθνικά σχέδια δράσης των κρατών μελών και την πρόοδο όσον αφορά την εφαρμογή της οδηγίας 2009/128/ΕΚ για την ορθολογική χρήση των γεωργικών φαρμάκων (2), δεσμεύτηκε ότι θα συνεργαστεί με τα κράτη μέλη με σκοπό να επιτευχθεί συναίνεση σχετικά με την ανάπτυξη εναρμονισμένων δεικτών κινδύνου.
                  
               
                     (3)
                  
                  
                     Τον Δεκέμβριο του 2017 η Επιτροπή, στην απάντησή της στην ευρωπαϊκή πρωτοβουλία πολιτών «Η απαγόρευση του glyphosate και η προστασία των πολιτών και του περιβάλλοντος από τα τοξικά φυτοφάρμακα» (3), δεσμεύτηκε ότι θα θεσπίσει εναρμονισμένους δείκτες κινδύνου, προκειμένου να παρακολουθούνται οι τάσεις μείωσης των κινδύνων από τη χρήση γεωργικών φαρμάκων σε ενωσιακό επίπεδο.
                  
               
                     (4)
                  
                  
                     Είναι αναγκαίο να θεσπιστούν εναρμονισμένοι δείκτες κινδύνου, ώστε να μετράται η πρόοδος που επιτυγχάνεται ως προς την επίτευξη των εν λόγω στόχων σε ενωσιακό επίπεδο, κάτι που θα επιτρέψει στα κράτη μέλη τη διαχείριση των κινδύνων και την υποβολή σχετικών εκθέσεων σε εθνικό επίπεδο.
                  
               
                     (5)
                  
                  
                     Το άρθρο 15 παράγραφος 4 της οδηγίας 2009/128/ΕΚ απαιτεί από την Επιτροπή να υπολογίζει δείκτες κινδύνου σε ενωσιακό επίπεδο χρησιμοποιώντας στατιστικά στοιχεία που συλλέγονται σύμφωνα με την ενωσιακή νομοθεσία σχετικά με στατιστικές για φυτοπροστατευτικά προϊόντα, καθώς και άλλα συναφή στοιχεία, με σκοπό την εκτίμηση των τάσεων που εμφανίζουν οι κίνδυνοι από τη χρήση γεωργικών φαρμάκων.
                  
               
                     (6)
                  
                  
                     Το άρθρο 1 παράγραφος 3 του κανονισμού (ΕΚ) αριθ. 1185/2009 του Ευρωπαϊκού Κοινοβουλίου και του Συμβουλίου (4) ορίζει ότι οι στατιστικές που παράγονται σύμφωνα με τον εν λόγω κανονισμό, μαζί με άλλα συναφή στοιχεία, εξυπηρετούν τους σκοπούς των άρθρων 4 και 15 της οδηγίας 2009/128/ΕΚ, δηλαδή την κατάρτιση εθνικών σχεδίων δράσης και τον υπολογισμό δεικτών. Προς το παρόν, δεν έχει επιτευχθεί εναρμονισμένη προσέγγιση σε ενωσιακό επίπεδο όσον αφορά τη συλλογή στατιστικών σχετικά με τη χρήση φυτοπροστατευτικών προϊόντων βάσει του κανονισμού (ΕΚ) αριθ. 1185/2009 και, ως εκ τούτου, δεν υπάρχουν διαθέσιμα σχετικά στοιχεία.
                  
               
                     (7)
                  
                  
                     Το άρθρο 53 του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (5) επιτρέπει στα κράτη μέλη, σε ειδικές περιπτώσεις, να αδειοδοτούν τη διάθεση φυτοπροστατευτικών προϊόντων στην αγορά για διάστημα που δεν υπερβαίνει τις 120 ημέρες, για περιορισμένη και ελεγχόμενη χρήση, όταν το μέτρο αυτό κρίνεται αναγκαίο λόγω κινδύνου ο οποίος δεν μπορεί να αντιμετωπιστεί με άλλα εύλογα μέσα. Στις περιπτώσεις αυτές, τα κράτη μέλη μπορούν να αδειοδοτούν φυτοπροστατευτικά προϊόντα που περιέχουν είτε εγκεκριμένες είτε μη εγκεκριμένες δραστικές ουσίες.
                  
               
                     (8)
                  
                  
                     Οι εναρμονισμένοι δείκτες κινδύνου μπορούν να βασίζονται μόνο σε στατιστικά στοιχεία που έχουν συλλεχθεί σύμφωνα με την ενωσιακή νομοθεσία σχετικά με τις στατιστικές για τα φυτοπροστατευτικά προϊόντα και άλλα συναφή στοιχεία και, αν δεν υπάρχουν στατιστικές για τη χρήση φυτοπροστατευτικών προϊόντων, το μόνα συναφή και επί του παρόντος διαθέσιμα στοιχεία είναι οι στατιστικές σχετικά με τη διάθεση φυτοπροστατευτικών προϊόντων στην αγορά και ο αριθμός των αδειών που χορηγούνται από τα κράτη μέλη σε ειδικές περιπτώσεις βάσει του άρθρου 53 του κανονισμού (ΕΚ) αριθ. 1107/2009. Οι εν λόγω δείκτες θα πρέπει να συμπληρώνονται με άλλους δείκτες, ώστε να μπορούν να συμπεριλαμβάνονται και άλλα στοιχεία κινδύνου.
                  
               
                     (9)
                  
                  
                     Η κατηγοριοποίηση των δραστικών ουσιών που χρησιμοποιείται στην παρούσα οδηγία είναι σκόπιμο να αντικατοπτρίζει την κατηγοριοποίηση που παρέχεται στον κανονισμό (ΕΚ) αριθ. 1107/2009 —δηλαδή ως δραστικές ουσίες χαμηλού κινδύνου, υποψήφιες για υποκατάσταση ή άλλες δραστικές ουσίες— βάσει, μεταξύ άλλων, της ταξινόμησης δυνάμει του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (6).
                  
               
                     (10)
                  
                  
                     Οι δραστικές ουσίες δυνάμει του κανονισμού (ΕΚ) αριθ. 1107/2009 μπορεί να είναι είτε χημικές δραστικές ουσίες είτε μικροοργανισμοί. Η οδηγία 2009/128/ΕΚ απαιτεί από τα κράτη μέλη να δίνουν, όταν είναι δυνατόν, προτεραιότητα σε μη χημικές μεθόδους φυτοπροστασίας. Ως εκ τούτου, είναι σκόπιμο, κατά τη θέσπιση εναρμονισμένων δεικτών κινδύνου, οι χημικές δραστικές ουσίες και οι μικροοργανισμοί να κατηγοριοποιούνται χωριστά.
                  
               
                     (11)
                  
                  
                     Στις περιπτώσεις που τα κράτη μέλη χορηγούν άδειες βάσει του άρθρου 53 του κανονισμού (ΕΚ) αριθ. 1107/2009 για μη εγκεκριμένες δραστικές ουσίες, οι ποσότητες των εν λόγω ουσιών που περιλαμβάνονται στα φυτοπροστατευτικά προϊόντα που διατίθενται εν συνεχεία στην αγορά κοινοποιούνται από τα κράτη μέλη στην Επιτροπή σύμφωνα με το άρθρο 3 του κανονισμού (ΕΚ) αριθ. 1185/2009. Προς το παρόν, δεν υπάρχει εναρμονισμένη προσέγγιση σε ενωσιακό επίπεδο όσον αφορά τη συλλογή στοιχείων για τις συγκεκριμένες ποσότητες εγκεκριμένων δραστικών ουσιών που περιέχονται στα φυτοπροστατευτικά προϊόντα τα οποία διατίθενται στην αγορά και οι οποίες αφορούν άδειες που χορηγούνται σύμφωνα με το άρθρο 53 του κανονισμού (ΕΚ) αριθ. 1107/2009.
                  
               
                     (12)
                  
                  
                     Με τον συνδυασμό των στατιστικών που καταρτίζονται σύμφωνα με τον κανονισμό (ΕΚ) αριθ. 1185/2009 και των πληροφοριών σχετικά με τις δραστικές ουσίες σύμφωνα με τον κανονισμό (ΕΚ) αριθ. 1107/2009, όπως αν πρόκειται για δραστικές ουσίες χαμηλού κινδύνου, υποψήφιες για υποκατάσταση, ή άλλες δραστικές ουσίες, μπορεί να καθοριστεί μέθοδος υπολογισμού για τη δημιουργία εναρμονισμένου δείκτη κινδύνου βάσει επικινδυνότητας, ο οποίος θα εκτιμά τους δυνητικούς κινδύνους από τη χρήση γεωργικών φαρμάκων.
                  
               
                     (13)
                  
                  
                     Έως ότου θεσπιστεί σύστημα συλλογής δεδομένων σε ολόκληρη την ΕΕ το οποίο θα αφορά τις ποσότητες των δραστικών ουσιών που διατίθενται στην αγορά σύμφωνα με το άρθρο 53 του κανονισμού (ΕΚ) αριθ. 1107/2009, είναι δικαιολογημένο να καταρτιστεί εναρμονισμένος δείκτης κινδύνου με βάση τον αριθμό των αδειών που χορηγούνται δυνάμει του εν λόγω άρθρου.
                  
               
                     (14)
                  
                  
                     Για τον υπολογισμό εναρμονισμένων δεικτών κινδύνου που να αντικατοπτρίζουν τον σχετικό κίνδυνο που συνεπάγεται η χρήση φυτοπροστατευτικών προϊόντων τα οποία περιέχουν διάφορες κατηγορίες εγκεκριμένων δραστικών ουσιών και μη εγκεκριμένων δραστικών ουσιών, θα πρέπει να καθοριστούν συντελεστές στάθμισης.
                  
               
                     (15)
                  
                  
                     Για να μετρηθεί η πρόοδος στον συγκεκριμένο τομέα με εύλογη συχνότητα, και δεδομένου ότι τα κράτη μέλη υποχρεούνται να παράγουν στοιχεία δυνάμει του κανονισμού (ΕΚ) αριθ. 1185/2009 σε ετήσια βάση και να τα διαβιβάζουν στην Eurostat εντός 12 μηνών από το τέλος του έτους αναφοράς, ο υπολογισμός εναρμονισμένων δεικτών κινδύνου θα πρέπει πραγματοποιείται ετησίως και να δημοσιεύεται το αργότερο 20 μήνες μετά τη λήξη του οικείου έτους αναφοράς.
                  
               
                     (16)
                  
                  
                     Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
         
            Άρθρο 1
            Τροποποίηση του παραρτήματος IV της οδηγίας 2009/128/ΕΚ
            Το παράρτημα IV της οδηγίας 2009/128/ΕΚ αντικαθίσταται από το κείμενο του παραρτήματος της παρούσας οδηγίας.
         
         
            Άρθρο 2
            Μεταφορά
            
               1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 5η Σεπτεμβρίου 2019.
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
         
         
            Άρθρο 3
            Έναρξη ισχύος
            Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 4
            Αποδέκτες
            Η παρούσα οδηγία απευθύνεται στα κράτη μέλη.
         
         
            Βρυξέλλες, 15 Μαΐου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 309 της 24.11.2009, σ. 71.
         
            (2)  Έκθεση της Επιτροπής προς το Ευρωπαϊκό Κοινοβούλιο και το Συμβούλιο σχετικά με τα εθνικά σχέδια δράσης των κρατών μελών και την πρόοδο της εφαρμογής της οδηγίας 2009/128/ΕΚ σχετικά με την ορθολογική χρήση των γεωργικών φαρμάκων [COM(2017) 587 final].
         
            (3)  Ανακοίνωση της Επιτροπής, της 12ης Δεκεμβρίου 2017, σχετικά με την ευρωπαϊκή πρωτοβουλία πολιτών «Η απαγόρευση του glyphosate και η προστασία των πολιτών και του περιβάλλοντος από τα τοξικά φυτοφάρμακα» [C(2017) 8414 final].
         
            (4)  Κανονισμός (ΕΚ) αριθ. 1185/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με τις στατιστικές για τα γεωργικά φάρμακα (ΕΕ L 324 της 10.12.2009, σ. 1).
         
            (5)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
         
            (6)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ IV
                     ΤΜΗΜΑ 1
                     
                        Εναρμονισμένοι δείκτες κινδύνου
                     
                     Οι εναρμονισμένοι δείκτες κινδύνου παρατίθενται στα τμήματα 2 και 3 του παρόντος παραρτήματος.
                     ΤΜΗΜΑ 2
                     
                        Εναρμονισμένος δείκτης κινδύνου 1: Εναρμονισμένος δείκτης κινδύνου βάσει επικινδυνότητας ο οποίος βασίζεται στις ποσότητες των δραστικών ουσιών που διατίθενται στην αγορά σε φυτοπροστατευτικά προϊόντα δυνάμει του κανονισμού (ΕΚ) αριθ. 1107/2009
                     
                     1.   Ο εν λόγω δείκτης βασίζεται σε στατιστικά στοιχεία για τις ποσότητες των δραστικών ουσιών που διατίθενται στην αγορά σε φυτοπροστατευτικά προϊόντα δυνάμει του κανονισμού (ΕΚ) αριθ. 1107/2009, στοιχεία που παρέχονται στην Επιτροπή (Eurostat) δυνάμει του παραρτήματος I (“Στατιστικές σχετικά με τη διάθεση των γεωργικών φαρμάκων στην αγορά”) του κανονισμού (ΕΚ) αριθ. 1185/2009. Τα στοιχεία αυτά ταξινομούνται σε 4 ομάδες, οι οποίες διαιρούνται σε 7 κατηγορίες.
                     2.   Οι ακόλουθοι γενικοί κανόνες εφαρμόζονται για τον υπολογισμό του εναρμονισμένου δείκτη κινδύνου 1:
                     
                                 α)
                              
                              
                                 ο εναρμονισμένος δείκτης κινδύνου 1 υπολογίζεται με βάση την κατηγοριοποίηση των δραστικών ουσιών στις 4 ομάδες και τις 7 κατηγορίες του πίνακα 1·
                              
                           
                                 β)
                              
                              
                                 οι δραστικές ουσίες της ομάδας 1 (κατηγορίες A και B) είναι εκείνες που παρατίθενται στο μέρος Δ του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (1)·
                              
                           
                                 γ)
                              
                              
                                 οι δραστικές ουσίες της ομάδας 2 (κατηγορίες Γ και Δ) είναι εκείνες που παρατίθενται στα μέρη Α και Β του παραρτήματος του εκτελεστικού κανονισμού (ΕΕ) αριθ. 540/2011·
                              
                           
                                 δ)
                              
                              
                                 οι δραστικές ουσίες της ομάδας 3 (κατηγορίες Ε και ΣΤ) είναι εκείνες που παρατίθενται στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011·
                              
                           
                                 ε)
                              
                              
                                 οι δραστικές ουσίες της ομάδας 4 (κατηγορία Ζ) είναι εκείνες που δεν έχουν εγκριθεί σύμφωνα με τον κανονισμό (ΕΚ) αριθ. 1107/2009 και, ως εκ τούτου, δεν παρατίθενται στο παράρτημα του εκτελεστικού κανονισμού (ΕΕ) αριθ. 540/2011·
                              
                           
                                 στ)
                              
                              
                                 εφαρμόζονται οι συντελεστές στάθμισης της σειράς vi) του πίνακα 1.
                              
                           3.   Ο εναρμονισμένος δείκτης κινδύνου 1 υπολογίζεται με τον πολλαπλασιασμό των ετήσιων ποσοτήτων των δραστικών ουσιών που διατίθενται στην αγορά για κάθε ομάδα του πίνακα 1 επί τον σχετικό συντελεστή στάθμισης επικινδυνότητας που καθορίζεται στη σειρά vi), ακολουθούμενος από τη συγκεντρωτική παρουσίαση των αποτελεσμάτων αυτών των υπολογισμών.
                     4.   Μπορούν να υπολογίζονται οι ποσότητες των δραστικών ουσιών που διατίθενται στην αγορά για κάθε ομάδα και κατηγορία του πίνακα 1.
                     
                        Πίνακας 1
                     
                     
                        Κατηγοριοποίηση δραστικών ουσιών και συντελεστών στάθμισης επικινδυνότητας με σκοπό τον υπολογισμό του εναρμονισμένου δείκτη κινδύνου 1
                     
                     
                                 Σειρά
                              
                              
                                 Ομάδες
                              
                           
                                 1
                              
                              
                                 2
                              
                              
                                 3
                              
                              
                                 4
                              
                           
                                 i)
                              
                              
                                 Δραστικές ουσίες χαμηλού κινδύνου οι οποίες έχουν εγκριθεί ή θεωρείται ότι έχουν εγκριθεί δυνάμει του άρθρου 22 του κανονισμού (ΕΚ) αριθ. 1107/2009, και οι οποίες παρατίθενται στο μέρος Δ του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες έχουν εγκριθεί ή θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009, οι οποίες δεν εμπίπτουν σε άλλες κατηγορίες και παρατίθενται στα μέρη Α και Β του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες έχουν εγκριθεί ή θεωρείται ότι έχουν εγκριθεί δυνάμει του άρθρου 24 του κανονισμού (ΕΚ) αριθ. 1107/2009, οι οποίες είναι υποψήφιες για υποκατάσταση και παρατίθενται στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες δεν έχουν εγκριθεί σύμφωνα με τον κανονισμό (ΕΚ) αριθ. 1107/2009 και, ως εκ τούτου, δεν παρατίθενται στο παράρτημα του εκτελεστικού κανονισμού (ΕΕ) αριθ. 540/2011
                              
                           
                                 ii)
                              
                              
                                 Κατηγορίες
                              
                           
                                 iii)
                              
                              
                                 A
                              
                              
                                 B
                              
                              
                                 Γ
                              
                              
                                 Δ
                              
                              
                                 Ε
                              
                              
                                 ΣΤ
                              
                              
                                 Ζ
                              
                           
                                 iv)
                              
                              
                                 Μικροοργανισμοί
                              
                              
                                 Χημικά δραστικές ουσίες
                              
                              
                                 Μικροοργανισμοί
                              
                              
                                 Χημικά δραστικές ουσίες
                              
                              
                                 Που δεν ταξινομούνται ως:
                                 Καρκινογόνες κατηγορίας 1A ή 1B
                                 και/ή
                                 Τοξικές για την αναπαραγωγή κατηγορίας 1Α ή 1Β
                                 και/ή
                                 Ενδοκρινικοί διαταράκτες
                              
                              
                                 Που ταξινομούνται ως:
                                 Καρκινογόνες κατηγορίας 1A ή 1B
                                 και/ή
                                 Τοξικές για την αναπαραγωγή κατηγορίας 1Α ή 1Β
                                 και/ή
                                 Ενδοκρινικοί διαταράκτες, όταν η έκθεση των ανθρώπων είναι αμελητέα
                              
                              
                                  
                              
                           
                                 v)
                              
                              
                                 Συντελεστές στάθμισης επικινδυνότητας που εφαρμόζονται στις ποσότητες των δραστικών ουσιών που διατίθενται στην αγορά σε προϊόντα που έχουν εγκριθεί δυνάμει του κανονισμού (ΕΚ) αριθ. 1107/2009
                              
                           
                                 vi)
                              
                              
                                 1
                              
                              
                                 8
                              
                              
                                 16
                              
                              
                                 64
                              
                           5.   Ως βάση αναφοράς για τον εναρμονισμένο δείκτη κινδύνου 1 ορίζεται το 100 και ισούται με το μέσο αποτέλεσμα του παραπάνω υπολογισμού για την περίοδο 2011-2013.
                     6.   Το αποτέλεσμα του εναρμονισμένου δείκτη κινδύνου 1 εκφράζεται σε σχέση με τη βάση αναφοράς.
                     7.   Τα κράτη μέλη και η Επιτροπή υπολογίζουν και δημοσιεύουν τον εναρμονισμένο δείκτη κινδύνου 1 σύμφωνα με το άρθρο 15 παράγραφοι 2 και 4 της οδηγίας 2009/128/ΕΚ για κάθε ημερολογιακό έτος και το αργότερο 20 μήνες μετά το τέλος του έτους για το οποίο υπολογίζεται ο εναρμονισμένος δείκτης κινδύνου 1.
                     ΤΜΗΜΑ 3
                     
                        Εναρμονισμένος δείκτης κινδύνου 2: Εναρμονισμένος δείκτης κινδύνου ο οποίος βασίζεται στον αριθμό των αδειών που χορηγούνται δυνάμει του άρθρου 53 του κανονισμού (ΕΚ) αριθ. 1107/2009
                     
                     1.   Ο εν λόγω δείκτης βασίζεται στον αριθμό των αδειών που χορηγούνται για τα φυτοπροστατευτικά προϊόντα σύμφωνα με το άρθρο 53 του κανονισμού (ΕΚ) αριθ. 1107/2009, όπως αυτές κοινοποιήθηκαν στην Επιτροπή σύμφωνα με το άρθρο 53 παράγραφος 1 του εν λόγω κανονισμού. Τα στοιχεία αυτά ταξινομούνται σε 4 ομάδες, οι οποίες διαιρούνται σε 7 κατηγορίες.
                     2.   Οι ακόλουθοι γενικοί κανόνες εφαρμόζονται για τον υπολογισμό του εναρμονισμένου δείκτη κινδύνου 2:
                     
                                 α)
                              
                              
                                 ο εναρμονισμένος δείκτης κινδύνου 2 βασίζεται στον αριθμό των αδειών που χορηγούνται δυνάμει του άρθρου 53 του κανονισμού (ΕΚ) αριθ. 1107/2009. Υπολογίζεται με βάση την κατηγοριοποίηση των δραστικών ουσιών στις 4 ομάδες και τις 7 κατηγορίες του πίνακα 2 του παρόντος τμήματος·
                              
                           
                                 β)
                              
                              
                                 οι δραστικές ουσίες της ομάδας 1 (κατηγορίες A και B) παρατίθενται στο μέρος Δ του παραρτήματος του εκτελεστικού κανονισμού (ΕΕ) αριθ. 540/2011·
                              
                           
                                 γ)
                              
                              
                                 οι δραστικές ουσίες της ομάδας 2 (κατηγορίες Γ και Δ) παρατίθενται στα μέρη Α και Β του παραρτήματος του εκτελεστικού κανονισμού (ΕΕ) αριθ. 540/2011·
                              
                           
                                 δ)
                              
                              
                                 οι δραστικές ουσίες της ομάδας 3 (κατηγορίες Ε και ΣΤ) είναι εκείνες που παρατίθενται στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011·
                              
                           
                                 ε)
                              
                              
                                 οι δραστικές ουσίες της ομάδας 4 (κατηγορία Ζ) είναι εκείνες που δεν έχουν εγκριθεί σύμφωνα με τον κανονισμό (ΕΚ) αριθ. 1107/2009 και, ως εκ τούτου, δεν παρατίθενται στο παράρτημα του εκτελεστικού κανονισμού (ΕΕ) αριθ. 540/2011·
                              
                           
                                 στ)
                              
                              
                                 εφαρμόζονται οι συντελεστές στάθμισης της σειράς vi) του πίνακα 2 του παρόντος τμήματος.
                              
                           3.   Ο εναρμονισμένος δείκτης κινδύνου 2 υπολογίζεται με τον πολλαπλασιασμό του αριθμού των αδειών που χορηγούνται για τα φυτοπροστατευτικά προϊόντα που διατίθενται στην αγορά δυνάμει του άρθρου 53 του κανονισμού (ΕΚ) αριθ. 1107/2009 για κάθε ομάδα του πίνακα 2 επί τον σχετικό συντελεστή στάθμισης επικινδυνότητας που καθορίζεται στη σειρά vi), ακολουθούμενος από τη συγκεντρωτική παρουσίαση των αποτελεσμάτων αυτών των υπολογισμών.
                     
                        Πίνακας 2
                     
                     
                        Κατηγοριοποίηση δραστικών ουσιών και συντελεστών στάθμισης επικινδυνότητας με σκοπό τον υπολογισμό του εναρμονισμένου δείκτη κινδύνου 2
                     
                     
                                 Σειρά
                              
                              
                                 Ομάδες
                              
                           
                                 1
                              
                              
                                 2
                              
                              
                                 3
                              
                              
                                 4
                              
                           
                                 i)
                              
                              
                                 Δραστικές ουσίες χαμηλού κινδύνου οι οποίες έχουν εγκριθεί ή θεωρείται ότι έχουν εγκριθεί δυνάμει του άρθρου 22 του κανονισμού (ΕΚ) αριθ. 1107/2009, και οι οποίες παρατίθενται στο μέρος Δ του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες έχουν εγκριθεί ή θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009, οι οποίες δεν εμπίπτουν σε άλλες κατηγορίες και παρατίθενται στα μέρη Α και Β του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες έχουν εγκριθεί ή θεωρείται ότι έχουν εγκριθεί δυνάμει του άρθρου 24 του κανονισμού (ΕΚ) αριθ. 1107/2009, οι οποίες είναι υποψήφιες για υποκατάσταση και παρατίθενται στο μέρος Ε του παραρτήματος του εκτελεστικού κανονισμού (ΕΕ) αριθ. 540/2011
                              
                              
                                 Δραστικές ουσίες οι οποίες δεν έχουν εγκριθεί σύμφωνα με τον κανονισμό (ΕΚ) αριθ. 1107/2009 και, ως εκ τούτου, δεν παρατίθενται στο παράρτημα του εκτελεστικού κανονισμού (ΕΕ) αριθ. 540/2011
                              
                           
                                 ii)
                              
                              
                                 Κατηγορίες
                              
                           
                                 iii)
                              
                              
                                 A
                              
                              
                                 B
                              
                              
                                 Γ
                              
                              
                                 Δ
                              
                              
                                 Ε
                              
                              
                                 ΣΤ
                              
                              
                                 Ζ
                              
                           
                                 iv)
                              
                              
                                 Μικροοργανισμοί
                              
                              
                                 Χημικά δραστικές ουσίες
                              
                              
                                 Μικροοργανισμοί
                              
                              
                                 Χημικά δραστικές ουσίες
                              
                              
                                 Που δεν ταξινομούνται ως:
                                 Καρκινογόνες κατηγορίας 1A ή 1B
                                 και/ή
                                 Τοξικές για την αναπαραγωγή κατηγορίας 1Α ή 1Β
                                 και/ή
                                 Ενδοκρινικοί διαταράκτες
                              
                              
                                 Που ταξινομούνται ως:
                                 Καρκινογόνες κατηγορίας 1A ή 1B
                                 και/ή
                                 Τοξικές για την αναπαραγωγή κατηγορίας 1Α ή 1Β
                                 και/ή
                                 Ενδοκρινικοί διαταράκτες, όταν η έκθεση των ανθρώπων είναι αμελητέα
                              
                              
                                  
                              
                           
                                 v)
                              
                              
                                 Συντελεστές στάθμισης επικινδυνότητας που εφαρμόζονται στον αριθμό των αδειών που χορηγούνται δυνάμει του άρθρου 53 του κανονισμού (ΕΚ) αριθ. 1107/2009
                              
                           
                                 vi)
                              
                              
                                 1
                              
                              
                                 8
                              
                              
                                 16
                              
                              
                                 64
                              
                           4.   Ως βάση αναφοράς για τον εναρμονισμένο δείκτη κινδύνου 2 ορίζεται το 100 και ισούται με το μέσο αποτέλεσμα του παραπάνω υπολογισμού για την περίοδο 2011-2013.
                     5.   Το αποτέλεσμα του εναρμονισμένου δείκτη κινδύνου 2 εκφράζεται σε σχέση με την τιμή βάσης.
                     6.   Τα κράτη μέλη και η Επιτροπή υπολογίζουν και δημοσιεύουν τον εναρμονισμένο δείκτη κινδύνου 2 σύμφωνα με το άρθρο 15 παράγραφοι 2 και 4 της οδηγίας 2009/128/ΕΚ για κάθε ημερολογιακό έτος και το αργότερο 20 μήνες μετά το τέλος του έτους για το οποίο υπολογίζεται ο εναρμονισμένος δείκτης κινδύνου 2.
                  
               »
            
               (1)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).